CELEX: 32011B0572
Language: mt
Date: 2011-05-10 00:00:00
Title: 2011/572/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2009

27.9.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 250/140
            
         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2009
   (2011/572/UE)
   IL-PARLAMENT EWROPEW,
   wara li kkunsidra l-kontijiet definittivi tal-Aġenzija Ewropea tas-Sikurezza tal-Avjazzjoni għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2009, flimkien mat-tweġibiet tal-Aġenzija (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 216/2008 tal-Parlament Ewropew u tal-Kunsill (3) dwar regoli komuni fil-kamp tal-avjazzjoni ċivili u li jistabblixxi Aġenzija tas-Sigurtà tal-Avjazzjoni Ewropea, u b'mod partikolari l-Artikolu 60 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0123/2011),
   
               1.
            
            
               Jagħti l-kwittanza lid-direttur eżekuttiv tal-Aġenzija Ewropea tas-Sikurezza tal-Avjazzjoni fir-rigward tal-implimentazzjoni tal-baġit tal-Aġenzija għas-sena finanzjarja 2009;
            
         
               2.
            
            
               Jippreżenta l-kummenti tiegħu fir-riżoluzzjoni t'hawn taħt;
            
         
               3.
            
            
               Jagħti istruzzjonijiet lill-President tiegħu biex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija tas-Sikurezza tal-Avjazzjoni Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
            
         
      
         
            Il-President
         
         Jerzy BUZEK
      
      
         
            Is-Segretarju Ġenerali
         
         Klaus WELLE
      
   
   
      (1)  ĠU C 338, 14.12.2010, p. 22.
   
      (2)  ĠU L 248, 16.9.2002, p. 1
   
   
      (3)  ĠU L 79, 19.3.2008, p. 1.
   
      (4)  ĠU L 357, 31.12.2002, p. 72.
    ---documentbreak--- 
   
               27.9.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 250/141
            
         RIŻOLUZZJONI TAL-PARLAMENT EWROPEW
   tal-10 ta’ Mejju 2011
   li tinkludi l-osservazzjonijiet li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2009
   IL-PARLAMENT EWROPEW,
   wara li kkunsidra l-kontijiet annwali definittivi tal-Aġenzija Ewropea tas-Sikurezza tal-Avjazzjoni għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2009, flimkien mat-tweġibiet tal-Aġenzija (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 216/2008 tal-Parlament Ewropew u tal-Kunsill (3) li jistabblixxi Aġenzija tas-Sigurtà tal-Avjazzjoni Ewropea, u b'mod partikolari l-Artikolu 60 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,
   wara li kkunsidra l-Artikolu 77, u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0123/2011),
   
               A.
            
            
               billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li t-tranżazzjonijiet sottostanti huma legali u regolari,
            
         
               B.
            
            
               billi fit-5 ta’ Mejju 2010, il-Parlament ta l-kwittanza lid-Direttur Eżekuttiv tal-Aġenzija Ewropea tas-Sikurezza tal-Avjazzjoni fir-rigward tal-implimentazzjoni tal-baġit tal-Aġenzija għas-sena finanzjarja 2008 (5), u fir-riżoluzzjoni tiegħu li takkumpanja d-deċiżjoni ta’ kwittanza, inter alia:
               
                           —
                        
                        
                           wera sogħba li, fl-2008, is-sistema tal-miżati fissi annwali ġġenerat dħul li kien ogħla b'mod sinifikanti mill-ispejjeż attwali tas-servizzi mogħtija u jistieden lill-Aġenzija biex tressaq, bħala kwistjoni urġenti, pjan dettaljat sabiex jiġi garantit li dan ma jerġax iseħħ fis-snin li ġejjin,
                        
                     
                           —
                        
                        
                           ġibed l-attenzjoni għall-fatt li l-Aġenzija ttrasferiet għall-2009 livell għoli ta’ approprjazzjonijiet għall-infiq operattiv (aktar minn EUR 53 000 000, li kien 79 % tal-approprjazzjonijiet operattivi),
                        
                     
                           —
                        
                        
                           insista dwar kemm kien importanti għall-Aġenzija li jiġu stabbiliti għanijiet SMART u indikaturi RACER fit-tfassil tal-programm tagħha bl-iskop ta’ evalwazzjoni tal-prestazzjoni tagħha,
                        
                     
                           —
                        
                        
                           Esprima t-tħassib tiegħu dwar in-nuqqas ta’ koordinazzjoni bejn il-ħtiġijiet, il-persunal u r-regolament finanzjarju tal-Aġenzija u, b'mod partikulari, li l-proċeduri tal-għażla tal-persunal għamluha diffiċli li jiġi rreklutat persunal li jkun ikkwalifikat kif jixraq,
                        
                     
         
               C.
            
            
               billi l-baġit tal-Aġenzija għall-2009 kien ta’ EUR 92 500 000, jiġifieri 6 % aktar mill-baġit tal-2008; billi r-riżerva għal attitivajiet tal-miżati u l-ħlasijiet għall-2009 kienet ta’ EUR 29 500 000,
            
         
               1.
            
            
               Jilqa' l-fatt li l-Qorti tal-Awdituri sabet li l-kontabilità tal-Aġenzija għall-2009 hija affidabbli u t-tranżazzjonjiet sottostanti, meħuda bħala entità sħiħa, huma legali u regolari;
            
         
      Żieda sostanzjali tal-baġit
   
   
               2.
            
            
               Jinnota li l-baġit tal-Aġenzija żdied bi 28 % mill-2007 sal-2009;
            
         
               3.
            
            
               Jinnota li l-Aġenzija rċeviet EUR 31 540 000 f'approprjazzjonijiet għall-impenji u EUR 29 180 000 f'approprjazzjonijiet għall-ħlasijiet mill-Baġit tal-Unjoni għall-2009;
            
         
               4.
            
            
               Jinnota, barra minn hekk, li l-baġit globali tal-Aġenzija żdied bi kważi 20 % minn EUR 102 000 000 għal EUR 122 000 000 mill-2008 sal-2009 u li l-għadd tal-persunal żdied minn 440 għal 509;
            
         
      Ir-rendiment
   
   
               5.
            
            
               Jisħaq għal darba oħra fuq l-importanza li l-Aġenzija tfassal objettivi SMART u indikaturi RACER fil-programmazzjoni tagħha sabiex tevalwa l-operazzjonijiet tagħha; jinnota t-tweġiba mill-Aġenzija, li tagħti assigurazzjoni li tejbet il-programm ta’ ħidma tagħha għall-2010, li jistabbilixxi għanijiet u indikaturi ewlenin ta’ prestazzjoni u sistema ta’ ppjanar aħjar tar-riżorsi; jitlob, barra minn hekk, lill-Aġenzija tikkunsidra tagħmel dijagramma ta’ Gantt parti mill-programmazzjoni għal kull waħda mill-attivitajiet operattivi tagħha, bil-ħsieb li jiġi indikat f'forma konċiża l-ammont ta’ ħin li jkun għadda kull membru tal-persunal fuq proġett u jitħeġġeġ l-approċċ immirat lejn il-kisba tar-riżultati;
            
         
               6.
            
            
               Iħeġġeġ lill-Aġenzija biex timplimenta struttura bbażata fuq l-attività għall-baġit funzjonali sabiex tistabilixxi konnessjoni ċara bejn il-programm tax-xogħol u t-tħabbir finanzjarju u biex ittejjeb il-monitoraġġ u r-rappourtar tal-prestazzjoni; jinnota li l-Aġenzija tipprepara pjan multiannwali kull sena, li jiġi diskuss ma’ dawk kollha interessati u approvat mill-Bord tal-Ġestjoni, fejn jiġi preżentat il-baġit għal kull attività; jagħraf l-opinjoni tal-Qorti tal-Awdituri li l-istruttura tal-baġit funzjonali tal-Aġenzija (Titlu III) baqgħet parzjalment relatata mal-input u li l-emendi tal-baġit saru mingħajr aġġornament tal-programm tax-xogħol, anki meta kellhom impatt sinifikanti fuq l-allokazzjoni tar-riżorsi umani u finanzjarji;
            
         
               7.
            
            
               Jistieden għal darb'oħra lill-Aġenzija tistabbilixxi, f'tabella li għandha tinhemeż mar-rapport li jmiss tal-Qorti tal-Awdituri, tqabbil tal-operazzjonijiet li twettqu matul is-sena li għaliha għandha tingħata l-kwittanza u fis-sena finanzjarja ta’ qabel bil-għan li l-awtorità ta’ kwittanza tkun tista' tevalwa b'mod aktar effettiv il-prestazzjoni tagħha minn sena għall-oħra;
            
         
      Trasferiment ta’ approprjazzjonijiet għas-sena ta’ wara
   
   
               8.
            
            
               Jiġbed l-attenzjoni għall-fatt li għal darb'oħra l-Aġenzija ttrasferiet għall-2010 livell għoli ta’ approprjazzjonijiet għan-nefqa operattiva (65 % mit-Titolu III — Attività operattiva — meta d-dħul allokat jiġi eskluż mit-trasferimenti, il-persentaġġ tal-impenji ttrasferiti huwa ta’ 13 %); jenfasizza li dan imur kontra l-prinċipju tal-annwalità; jirrikonoxxi li ċerta inċertezza dwar il-livell tad-drittijiet u l-ħlasijiet hija inerenti fiċ-ċiklu inizjali ta’ ħidma tal-Aġenzija minħabba l-multiannwalità tal-proġetti; barra minn hekk, jenfasizza li din is-sitwazzjoni tikxef nuqqasijiet fis-sistema tal-pjanifikazzjoni tar-riżorsi tal-Aġenzija, li jirriżultaw minħabba dewmien fl-iffirmar tal-kuntratt ta’ servizz; għalhekk, jitlob li l-kuntratti jiġu ġestiti b'mod aktar eżatt u f'waqtu u li jiġi ppreżentat tbassir ħafna aktar realistiku lill-Parlament u lill-Kummissjoni għas-sena finanzjarja li jmiss, waqt li jitħalla biżżejjed żmien biex dan jiġi analizzat;
            
         
               9.
            
            
               Jitlob li mal-baġit ta’ kull sena jiġi mehmuż rapport speċjali dwar il-bilanċ pożittiv trasferit minn snin preċedenti, li jispjega għalfejn l-approprjazzjonijiet imsemmija ma ntużawx, u kif u meta se jintużaw;
            
         
      Drittijiet u ħlasijiet imposti mill-Aġenzija
   
   
               10.
            
            
               Jinnota li l-2009 kienet l-ewwel sena sħiħa ta’ implimentazzjoni tal-ħidmiet ta’ ċertifikazzjoni skont ir-Regolament tal-Kummissjoni (KE) Nru 593/2007 tal-31 ta’ Mejju 2007 dwar drittijiet u ħlasijiet imposti mill-Aġenzija Ewropea tas-Sigurtà tal-Avjazzjoni (6);
            
         
               11.
            
            
               Jerġa' jitlob lill-Aġenzija biex ittejjeb sistema ta’ sorveljanza fil-livell tal-proġetti ta’ ċertifikazzjoni biex tiżgura li, matul il-perjodu kollu tal-proġett, id-drittijiet imposti ma jvarjawx min-nefqa reali b'mod sinifikanti;
            
         
               12.
            
            
               Jitlob lill-Aġenzija, speċifikament, biex tistima b'mod korrett, għall-istabbiliment tad-dikjarazzjonijiet finanzjarji tal-2010, l-ispiża relatata mal-ġesjoni ta’ xogħlijiet ta’ ċertifikazzjoni li jiġu esternalizzati lill-awtoritajiet tal-avjazzjoni nazzjonali; jinnota, fil-fatt, li l-Qorti tal-Awdituri rrapurtat li n-nefqa dovuta relatata fl-aħħar tas-sena ġiet stmata billi ġie mistmugħ persentaġġ għat-tlestija li mhuwiex ġustifikat minn esperjenza storika; jirrikonoxxi, madankollu, l-intenzjoni tal-Aġenzija li ddaħħal “ftehim dwar rata fissa” għal ċerti servizzi (bidliet żgħar, tiswijiet żgħar, Ċertifikati tat-Tip Supplementari standard, sorveljanza tal-organizzazzjonijiet) biex ikunu disponibbli kosti affidabbli tal-proġetti meta servizz jiġi esternalizzat;
            
         
      Ir-riżorsi umani
   
   
               13.
            
            
               Jinnota, barra minn hekk, nuqqasijiet fil-proċeduri ta’ għażla tal-persunal li jipperikolaw it-trasparenza ta’ dawn il-proċeduri; jirrikonoxxi li l-Qorti tal-Awdituri rrappurtat fir-rigward ta’ dawn il-proċeduri li d-deċiżjonijiet tal-bordijiet tal-għażla ma kinux iġġustifikati u ddokumentati biżżejjed billi r-riżultati minimi sabiex wieħed jiġi mistieden għal intervista jew sabiex jitqiegħed fil-lista tar-riżervi ma ġewx iddefiniti minn qabel u billi ma ttiħdux il-minuti;
            
         
               14.
            
            
               Iħeġġeġ lill-Aġenzija tinforma lill-awtorità tal-kwittanza dwar l-azzjonijiet li ttieħdu biex tiġi rimedjata din is-sitwazzjoni u biex il-proċeduri tal-għażla tal-esperti/istaff tagħha jsiru aktar trasparenti; jenfasizza li l-impatt ta’ dawn in-nuqqasijiet huwa saħansitra aktar kruċjali meta jitqies li l-Aġenzija għandha l-objettivi li toħroġ speċifikazzjonijiet taċ-ċertifikazzjoni, tieħu deċiżjonijiet rigward l-ajrunavigabbiltà u ċ-ċertifikazzjoni ambjentali, u twettaq spezzjonijiet ta’ standardizzazzjoni tal-awtoritajiet kompetenti fl-Istati Membri;
            
         
      Verifika Interna
   
   
               15.
            
            
               Jirrikonoxxi li l-Aġenzija implimentat 20 rakkomandazzjoni mis-26 li saru mis-Servizz tal-Verifika Interna (IAS) mill-2006 'l hawn;
            
         
               16.
            
            
               Jirrikonoxxi li l-Aġenzija bagħtet lill-awtorità tal-kwittanza rapport imfassal mid-Direttur Eżekuttiv tagħha li jagħti sommarju tal-kontenut tar-rakkomandazzjoni tal-IAS kif stipulat fl-Artikolu 72(5) tar-Regolament Finanzjarju ta’ qafas; madankollu, jistieden lid-Direttur Eżekuttiv tal-Aġenzija biex jipprovdi informazzjoni speċifika dwar il-kontenut tar-rakkomandazzjonijiet miftuħa kollha tal-IAS fl-2009;
            
         
               17.
            
            
               Jirreferi, fir-rigward tal-osservazzjonijiet l-oħra li qegħdin mad-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2011 (7) dwar il-prestazzjoni, il-ġestjoni finanzjarja u l-kontroll tal-aġenziji.
            
         
      (1)  ĠU C 338, 14.12.2010, p. 22.
   
      (2)  ĠU L 248, 16.9.2002, p. 1.
   
      (3)  ĠU L 79, 19.3.2008, p. 1.
   
      (4)  ĠU L 357, 31.12.2002, p. 72.
   
      (5)  ĠU L 252, 25.9.2010, p. 136.
   
      (6)  ĠU L 140, 1.6.2007, p. 3.
   
      (7)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).